I gode og onde dager - Chuck og Larry

I gode og onde dager - Chuck og Larry (orig. Now I Pronounce You Chuck and Larry) er en amerikansk komedie fra 2007, regissert av Dennis Dugan, og med manus skrevet av Barry Fanaro. Adam Sandler og Kevin James har hovedrollene. Filmen ble sluppet den 20. juli 2007 i USA, 16. august 2007 i Australia, og 21. september 2007 i Storbritannia og Irland. Selv om filmen fikk negative anmeldelser av kritikerne på grunn av grov humor og skildringen av homofile, var filmen en suksess på kino. Filmen skildrer homofile ekteskap i USA, forut for en lov som kom på plass i 2011 som legaliserte ekteskap mellom homofile i New York.

Sammendrag 
Chuck Levine (Adam Sandler) og Larry Valentine (Kevin James) er to brannmenn i New York City. Chuck er en skjørtejeger og kvinnebedårer, men Larry er en enkemann som prøver å oppdra sine to barn. Når de to brannmennene skal undersøke en utbrent bygning faller de gjennom det ødelagte gulvet, og Chuck blir nesten drept. Hendelsen får Larry til å innse det faktum at døden kan komme når som helst, men han har problemer med å sette barna sine som primære begunstigede i livsforsikringen sin. Larry får ideen om at Chuck og Larry offisielt burde gifte seg. Selv om Chuck er skeptisk i begynnelsen, minner Larry ham på at han reddet livet hans, og Chuck går til slutt med på å gifte seg. Myndighetene undersøker saken deres, etter mistanke om svindel. Chuck og Larry gifter seg i Canada, flytter sammen og får hjelp av en advokat, Alex McDonough (Jessica Biel), for å overbevise myndighetene om at de faktisk er homofile.

Under en kostyme-fest for homofile, blir festdeltakerne konfrontert med homofobe demonstranter, og lederen deres, Jim, kaller Chuck for "homse". Chuck slår ham ned, og en artikkel om hendelsen blir publisert i en avis. Deres tilsynelatende homofili og ekteskap kommer for dagen, og paret får problemer på arbeidsplassen. De andre brannmennene i etaten nekter å arbeide eller spille basketball sammen med dem. Deres eneste allierte er Fred G. Duncan, en brannmann som kommer ut av skapet til en veldig overrassket Chuck. Larrys sønn, Eric, blir plaget på skolen av en homofobisk mobber. Chuck får etterhvert romantiske følelser for advokaten deres, men han kan ikke nevne følelsene sine for henne fordi hun tror han er homofil. I mellomtiden kommer en representant for kommunen, Clinton Fitzer, for å undersøke om paret faktisk har et forhold slik de påstår. På brannstasjonen hvor de jobber, går det også en underskriftskampanje for å få Chuck og Larry kastet ut av arbeidsplassen. Chuck og Larry prøver å konfrontere de andre brannmennene om trakasseringen.

De får enda flere problemer når flere kvinner avgir vitnesbyrd om å hatt sex med Chuck den siste tiden, og de må møte i en rettssal for å forsvare ekteskapet sitt etter anklager om bedrageri. De blir forsvart av Alex, og enkelte brannmenn dukker opp for å vise sin støtte, etter å ha innsett alt Chuck og Larry har gjort for dem i årenes løp. Clinton Fitzer spør ut begge mennene i vitneboksen, og de vitner om at de virkelig elsker hverandre (riktignok på en mer platonisk måte). Til slutt krever Fitzer at de kysser hverandre for å bevise at forholdet deres er ekte. Men før de rekker å gjøre noe, blir de avbrutt av sjefen deres som avslører at ekteskapet deres er humbug og at de er heterofile.

Sjefen hevder også hvis noen skal arrestere Chuck og Larry for å ha løyet, må de arrestere ham også, fordi han visste om falskneriet, men ikke rapporterte det til noen. Dette gjør at alle de andre brannmennene også påstår at de visste om det, ut av solidaritet. Chuck, Larry og alle brannmennene blir arrestert, men de blir raskt løslatt etter å forhandlet frem en avtale om å bli fotografert for en kalender til inntekt for aids-forskning. Som en del av avtalen sier Chuck og Larry seg skyldig i svindel, men dette blir regnet som en forseelse. To måneder senere, gifter brannmannen Duncan og Alex sin bror, Kevin, seg i det samme kapellet i Canada som Chuck og Larry giftet seg i. Under bryllupsfesten danser Chuck med advokaten deres.

Rolleliste
 Adam Sandler som Chuck
 Kevin James som Larry
 Jessica Biel som advokaten Alex McDonough.
 Dan Aykroyd som sjefen ved brannstasjonen.
 Ving Rhames som Fred G. Duncan
 Steve Buscemi som Clinton Fitzer

Eksterne lenker
 
 

Filmer fra 2007
Filmkomedier fra USA
Engelskspråklige filmer